4. Kopsavilkuma tabula pa DFS izdevumu kategorijām

PASKAIDROJUMA RAKSTS

1. Ievads

Budžeta grozījuma Nr. 5 projekta (BGP) 2021. gadam mērķis ir sniegt pastāvīgu atbalstu visneaizsargātākajiem no aptuveni 3,7 miljoniem bēgļu, kas atrodas Turcijā Sīrijas krīzes rezultātā. Šis BGP ir pirmais komponents Komisijas oficiālajos priekšlikumos par finansējuma turpināšanu Sīrijas bēgļiem un uzņēmējkopienām Turcijā, Jordānijā, Libānā un citās reģiona daļās saistībā ar ES vispārējo migrācijas politiku. DFS 6. izdevumu kategorijā “Kaimiņattiecības un pasaule” ir pieprasīti 149,6 miljoni EUR saistību apropriācijās, lai nodrošinātu turpmāku humānās palīdzības sniegšanu bēgļiem Turcijā. Šim nolūkam 2021. gadā nav pieprasītas papildu maksājumu apropriācijas.

2. Humānās palīdzības sniegšana bēgļiem Turcijā

Turcijā pašlaik ir vislielākais bēgļu skaits pasaulē – gandrīz 4,1 miljons. Aptuveni 3,7 miljoni no viņiem ir sīrieši, kuri bēg no pašreizējā konflikta, kas vairāk nekā 10 gadus ir postījis viņu valsti. Situācija varētu pasliktināties atkarībā no situācijas attīstības Afganistānā. Lielākā daļa bēgļu Turcijā dzīvo ārpus nometnēm, un piekļuve pamatpakalpojumiem pieaug, bet joprojām ir ierobežota. Eiropas Savienība ciešā sadarbībā ar Turcijas iestādēm ir palīdzējusi visneaizsargātākajiem cilvēkiem, pamatojoties uz humanitārajām vajadzībām.

Pēc ES un Turcijas paziņojuma, ko 2016. gada 18. martā parakstīja ES valstu vai to valdību vadītāji un viņu Turcijas kolēģi, Komisija un dalībvalstis apņēmās 2016.–2019. gadā divās daļās piešķirt ES palīdzību 6 miljardu EUR apmērā bēgļiem Turcijā, izmantojot Bēgļu atbalsta mehānismu Turcijā. Šā finansējuma darbības līdzekļu summa ir pilnībā piešķirta, un par to noslēgts līgums. Saskaņā ar plānu izmaksas līdz 2021. gada maija beigām sasniedza 4,2 miljardus EUR.

Piektā gada ziņojuma par ES Bēgļu atbalsta mehānismu Turcijā publicēšana sniedz pierādījumus par līdz šim sasniegtajiem rezultātiem un to, cik nozīmīgs ir minētais mehānisms, lai atbalstītu bēgļus un uzņēmējkopienas Turcijā.

2020. gadā 485 miljoni EUR no ES budžeta (no 4. izdevumu kategorijas “Globālā Eiropa” un neparedzēto izdevumu rezerves) tika piešķirti budžeta grozījumā Nr. 5/2020, lai varētu turpināt divas galvenās humānās palīdzības pamatprogrammas – Ārkārtas sociālās drošības tīklu (ESSN) un ar nosacījumiem pamatotus naudas pārvedumus izglītībai (CCTE).

Komisija nāks klajā ar priekšlikumiem par finansējuma turpināšanu Sīrijas bēgļiem un uzņēmējkopienām Turcijā, Jordānijā, Libānā un citās reģiona daļās. Šajā BGP ir ierosināts palielinājums, kas nepieciešams, lai ieviestu humānās palīdzības komponentu šajā bēgļu atbalsta paketē Turcijā.

Saskaņā ar stratēģiju pārejai no humānās palīdzības uz attīstības palīdzību un ilgtermiņa pārejas stratēģiju kopā ar Turcijas iestādēm programmas “ar nosacījumiem pamatoti naudas pārvedumi izglītībai” (CCTE) ietvaros 2021./2022. mācību gada beigās līdz 2022. gada vidum notiks pāreja uz attīstības palīdzību. Tomēr ārkārtas sociālās drošības tīkla (ESSN) pāreja uz attīstības palīdzību ir plānota 2023. gada sākumā, t. i., pēc pašreizējā nolīguma termiņa beigām 2022. gada martā. Tādēļ ir vajadzīgi aptuveni 325 miljoni EUR saistību apropriācijās, lai no 2022. gada marta līdz 2023. gada sākumam paplašinātu ESSN atbalsta segumu, kas nodrošina ikmēneša naudas pārvedumus vairāk nekā 1,8 miljoniem bēgļu.

Komisija ierosina finansēt šā atbalsta pagarināšanu, 2021. gadā izmantojot atlikušo 6. izdevumu kategorijas rezervi, bet pārējos līdzekļus piešķirot no humānās palīdzības finansējuma 2021. un 2022. gadā.

Budžeta pozīcija Nosaukums Saistību apropriācijas Maksājumu apropriācijas 14 03 01 Humānā palīdzība 149 643 796 Kopā 149 643 796

3. Finansēšana

Bez pašreizējā humānās palīdzības finansējuma izmantošanas DFS 6. izdevumu kategorijā pašlaik nav citu līdzekļu pārdales iespēju. Tādēļ papildus 100,4 miljoniem EUR, ko šogad paredzēts piešķirt no humānās palīdzības finansējuma, Komisija ierosina šajā izdevumu kategorijā izmantot visu nepiešķirto rezervi 149,6 miljonu EUR apmērā, lai finansētu steidzamu humāno palīdzību bēgļiem Turcijā. Nepieciešamais atlikums, kas pašlaik tiek lēsts 75 miljonu EUR apmērā, tiks piešķirts no humānās palīdzības budžeta pozīcijas 2022. gadā.

2021. gada budžetā nav pieprasītas papildu maksājumu apropriācijas. Tomēr, lai segtu ierosināto saistību apropriāciju palielinājumu 2021. gadā, maksājumu apropriācijas būs vajadzīgas 2022. un 2023. gadā. Ietekme uz 2022. gada maksājumiem tiks iekļauta 2022. gada budžeta projekta grozījumu vēstulē 2021. gada oktobrī.

4. Kopsavilkuma tabula pa DFS izdevumu kategorijām